Viitorul Guvern, care se va forma după alegerile din decembrie anul acesta, trebuie să rezolve problema lipsei forței de muncă fie prin adoptarea unor măsuri care să încurajeze reîntoarcerea în țară a românilor, fie prin lansarea unui program concret de creștere a imigrației, similar modelului canadian, consideră Călin Ionescu, CEO Sphera Group, compania sub umbrela căreia intră lanțurile de restaurante KFC, Pizza Hut și Taco Bell.
"Statul român trebuie să pună la punct un program prin care să își asigure forța de muncă necesară dezvoltării țării. Mă refer la readucerea în țară a românilor plecați să muncească în străinătate, sau la dezvoltarea unui program care să încurajeze imigrația, așa cum s-a întâmplat în Canada, în anii '90. Este una dintre principalele așteptări pe care le am după alegerile din 2024", menționează Călin Ionescu, omul aflat la șefia unuia dintre cei mai importanți angajatori din România, cu un total de aproximativ 5.000 de salariați.
România se confruntă cu o problemă clară de scădere a populației, cele mai sumbre estimări indicând faptul că țara noastră va ajunge la doar 7,7 milioane de locuitori în anul 2100, arată un studiu realizat de Institutul de Evaluare a Sănătății din cadrul University of Washington.
În anii '90, Canada a demarat un program agresiv de aducere în țară a imigranților, pentru a-și completa forța de muncă și pentru a contribui la dezvoltarea unor zone depopulate ale țării. La acel moment, Canada vroia să aducă anual în țară circa 200.000 de imigranți – în special cu studii superioare sau care să aibă o experiență clară în anumite sectoare de activitate. Programul a continuat, iar în 2006 circa 86% din imigranții eligibili (care petrecuseră 3 ani în țară) au dobândit cetățenia canadiană.
Mai mult, la finalul anului 2022, Canada a anunțat că vrea să aducă în țară alți 1,5 milioane de imigranți în următorii trei ani. Aproximativ un sfert din cetățenii canadieni s-au născut în altă țară.
"Este nevoie să vedem un efort clar și organizat în acest sens și în România. Ne confruntăm cu o lipsă a forței de muncă din cauza emigrației. Trebuie să readucem acasă românii sau să avem o politică pro-imigrație", spune Călin Ionescu.
De notat totuși că românii nu sunt tocmai toleranți când vine vorba despre imigranți, un sondaj IRES din 2018 indicând că 39% dintre români nu ar accepta ca un imigrant să le fie rudă, iar 30% nu ar accepta ca prieten un imigrant.
De cealaltă parte, canadienii au o părere mai pozitivă despre imigranți și imigrație decât americanii și europenii, scrie CBC. Aceștia sunt mai puțin predispuși să considere că imigranții le "fură" locurile de muncă sau comit infracțiuni, iar majoritatea canadienilor văd imigrația ca pe o oportunitate, nu ca pe o problemă. Doar 17% dintre canadieni consideră că sunt "prea mulți" imigranți în țara lor, față de 37% dintre americani și 59% dintre britanici.
În 2023, în România au putut munci 100.000 de cetățeni străini, un număr similar cu cel din anul precedent și cel mai mare de până la acea dată.
Sursa foto: ShutterstockIn lipsa unui acord scris din partea InternetCorp, puteti prelua maxim 500 de caractere din acest articol daca precizati sursa si daca inserati vizibil linkul articolului Alegeri 2024: Viitorul Guvern trebuie să readucă în țară românii sau să aducă imigranți pe modelul canadian.